San Chozė didžiausias miestas (2006 m.)
Silicio slėnis su jam priklausančiais miestais pažymėtas žaliai
**Silicio slėnis** (angl. *Silicon Valley*) – regionas vakarų JAV, Kalifornijos valstijos šiaurvakariuose, esantis pietinėje San Francisko įlankos pakrantėje. Didžiausias miestas – San Chozė.

Bendrovės
---------

Silicio slėnis laikomas JAV informacinių technologijų lopšiu, jame įsikūrė tūkstančiai IT įmonių. Anksčiau terminas buvo naudojamas apibūdinti regiono silicio mikroschemų gamintojus, bet dabar apibūdina visas aukštųjų technologijų (angl. *high-tech*) verslo įmones šioje teritorijoje.

Silicio slėnyje yra įsikūrusios tokios didžiausios bendrovės, kaip „Apple", „Alphabet" (anksčiau „Google"), „Meta Platforms" (anksčiau „Facebook"), taip pat „Electronic Arts" „eBay", „HP", „Intel", „nVidia", „Netflix", „PayPal", „Adobe", „Cisco", „Twitter" ir daugelis kitų, tarp kurių nemažai startuolių.

### Verslas paliekantis Silicio slėnį

2021 m. duomenimis, pastaruoju metu dalis kompanijų dėl Kalifornijoje esančių didelių mokesčių ir kitų nepalankių sąlygų palieka Silicio slėnį, įskaitant Kaliforniją. Tarp jų į Teksaso valstiją išsikėlė „Oracle". „Apple" Teksaso Ostino mieste paskelbė apie naujo savo miestelio statybų pradžią – tai yra plataus masto plėtros šiame mieste etapo dalis. „Tesla" palieka Kaliforniją ir perkelia savo būstinę į Teksaso valstiją, nors dalis gamybos dar liks Fremonte.

Istorija
--------

XX a. pr. slėnio kraštovaizdyje daugiausia dominavo vaismedžių sodai. Vėliau teritorija palaipsniui tapo JAV elektronikos pramonės lopšiu. Čia buvo įgyvendinami įvairiausi eksperimentai radijo, televizijos ir karinės elektronikos inovacijų srityje. 5-ajame ir 6-ajame dešimtmečiuose labiausiai prie teritorijos plėtojimo prisidėjo Stanfordo universiteto mokslininkai ir absolventai. Frederikas Termanas (*Frederick Terman*), tuometinis universiteto inžinerijos fakulteto dekanas (vėliau ir universiteto rektorius), pakvietė studentus pradėti savo verslą ir jį steigti apie Stanfordo universitetą. Viena iš tokių įmonių buvo šiuo metu viena stambiausių kompiuterių gamintoja „Hewlett-Packard".

Terminą „Silicio slėnis" 8-ojo dešimtmečio pradžioje pirmasis vartoti pradėjo verslininkas Ralfas Vaerstas (*Ralph Vaerst*). Toks slėnio pavadinimas kilo nuo jame veikusių daugybės įmonių, kūrusių puslaidininkius prietaisus, kurių gamyboje naudojamas silicis.

Silicio slėnio panorama (2004 m. liepa)

Šaltiniai
---------

1. 1 2  *Silicio slėnis*. Visuotinė lietuvių enciklopedija. Nuoroda tikrinta 2022-06-12.
2. ↑  investopedia.com / The Biggest Companies in Silicon Valley (AAPL, GOOGL); By Evan Tarver, Fact checked by Yarilet Perez | Updated July 17, 2021
]
3. 1 2  forbes.com / Businesses Are Fleeing California Along With Its Residents, And President Biden Should Pay Attention; Adam A. Millsap | Aug 27, 2021
4. ↑  apple.com / Apple expands in Austin | November 20, 2019
5. ↑  mashable.com / Elon Musk confirms Tesla HQ move out of California; By Sasha Lekach on October 7, 2021
6. ↑  Tajnai, Carolyn (1985 m. gegužės mėn.). „Fred Terman, the Father of Silicon Valley". *Stanford Computer Forum*. Carolyn Terman. Suarchyvuota iš originalo gruodžio 11, 2014. Nuoroda tikrinta gruodžio 10, 2014.
7. ↑  Markoff, John (2009-04-17). „Searching for Silicon Valley". *New York Times*. The New York Times Company. Nuoroda tikrinta 2009-04-17. **(**angl.**)**

Nuorodos
--------

|  |  |
| --- | --- |
|  | **Vikiteka: Silicio slėnis** – vaizdinė ir garsinė medžiaga  |

* siliconvalley.com / Silicio slėnis (naujienų interneto svetainė anglų k.)
* siliconvalleyguide.org / Silicio slėnio gidas (anglų k.)

Koordinatės: 37°22′š. pl. 122°02′v. ilg.﻿ / ﻿37.37°š. pl. 122.04°v. ilg.﻿ / 37.37; -122.04